title: 2010/387/EU: Odluka Komisije od 12. srpnja 2010. o izmjeni Odluke 2008/630/EZ o hitnim mjerama koje se primjenjuju na rakove uvezene iz Bangladeša i namijenjene prehrani ljudi (priopćena pod brojem dokumenta C(2010) 4739)  Tekst značajan za EGP

text:
               15/Sv. 23

               HR

               Službeni list Europske unije

               70

         32010D0387

               L 178/31

               SLUŽBENI LIST EUROPSKE UNIJE

         ODLUKA KOMISIJE
   od 12. srpnja 2010.
   o izmjeni Odluke 2008/630/EZ o hitnim mjerama koje se primjenjuju na rakove uvezene iz Bangladeša i namijenjene prehrani ljudi
   (priopćena pod brojem dokumenta C(2010) 4739)
   (Tekst značajan za EGP)
   (2010/387/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku ii.,
   budući da:

               (1)

               Uredbom (EZ) br. 178/2002 utvrđena su opća načela propisa o hrani i hrani za životinje općenito, a posebno o sigurnosti hrane i hrane za životinje na razini Unije i pojedinih država članica. Uredbom su predviđene hitne mjere kada je očito da bi hrana ili hrana za životinje uvezena iz treće zemlje mogla predstavljati ozbiljan rizik za zdravlje ljudi, zdravlje životinja ili za okoliš te da takav rizik ne može biti na zadovoljavajući način uklonjen mjerama koje poduzima pojedina država članica ili više njih.

               (2)

               Direktivom Vijeća 96/23/EZ od 29. travnja 1996. o mjerama nadzora određenih tvari i njihovih rezidua u živim životinjama i proizvodima životinjskoga podrijetla (2) predviđeno je da se nadzire proces proizvodnje životinja i primarnih proizvoda životinjskoga podrijetla u svrhu otkrivanja prisutnosti određenih rezidua i tvari u živim životinjama, njihovim izlučevinama i tjelesnim tekućinama i u tkivima, proizvodima životinjskoga podrijetla, hrani za životinje i vodi za piće.

               (3)

               Odlukom Komisije 2002/657/EZ od 14. kolovoza 2002. o primjeni Direktive Vijeća 96/23/EZ o provođenju analitičkih metoda i tumačenju rezultata (3) propisuje pravila o analitičkim metodama koje se primjenjuju kod ispitivanja službenih uzoraka uzetih sukladno Direktivi 96/23/EZ te određuje zajedničke kriterije za tumačenje analitičkih rezultata službenih kontrolnih laboratorija za takve uzorke.

               (4)

               Uredbom (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla (4), propisuje pravila i postupke za klasifikaciju farmakološki djelatnih tvari te za određivanje najveće koncentracije rezidua takvih tvari koje se smiju dopustiti u hrani životinjskoga podrijetla, naime najveće dopuštene količine rezidua (NDK).

               (5)

               Dodatno tome, Uredbom (EZ) br. 470/2009 propisana su pravila i postupci za utvrđivanje količine rezidua farmakološki djelatnih tvari za potrebe kontrole u slučaju određenih tvari za koje nisu određene najveće dopuštene količine rezidua sukladno toj Uredbi, naime referentne granice za poduzimanje mjera.

               (6)

               Odluka Komisije 2008/630/EZ od 24. srpnja 2008. o hitnim mjerama koje se primjenjuje na rakove uvezene iz Bangladeša i namijenjene prehrani ljudi (5) donesena je nakon što je otkrivena prisutnost rezidua veterinarsko-medicinskih proizvoda i nedopuštenih tvari u rakovima uvezenim iz te treće zemlje i namijenjenim prehrani ljudi. Tom odlukom predviđeno je da se pošiljke rakova uvezene u Uniju iz Bangladeša i namijenjene prehrani ljudi moraju ispitati kako bi se ustanovilo sadrže li kloramfenikol, metabolite nitrofurana, tetraciklin, malahitno zelenilo i kristal violet.

               (7)

               Nalazi inspekcije Komisije u Bangladešu u siječnju 2010. pokazali su da prethodno ustanovljeni nedostatak odgovarajućih laboratorijskih kapaciteta za ispitivanje određenih rezidua veterinarsko-medicinskih proizvoda u živim životinjama i proizvodima životinjskoga podrijetla i dalje postoji. Osim toga, poznato je da se u Bangladešu također koristi oksitetraciklin i klortetracikin.

               (8)

               Budući da mjere koje je do sada poduzeo Bangladeš nisu dovoljne, primjereno je preispitati hitne mjere utvrđene u Odluci 2008/630/EZ, kako bi se osigurala učinkovita i ujednačena zaštita zdravlja ljudi u svim državama članicama. Posebno je potrebno dopustiti uvoz u Uniju rakova uvezenih iz Bangladeša i namijenjenih prehrani ljudi, pod uvjetom da se odgovarajuća ispitivanja provode u mjestu podrijetla.

               (9)

               Dodatno tome, prije stavljanja na tržište u Uniji države članice moraju značajan dio rakova uvezenih iz Bangladeša podvrgnuti analitičkim ispitivanjima za otkrivanje prisutnosti rezidua farmakološki djelatnih tvari. Rezultatima takvih ispitivanja trebali bi se dobiti točniji podaci o stvarnoj razini kontaminacije tim reziduama rakova podrijetlom iz Bangladeša.

               (10)

               Primjereno je da države članice obavijeste Komisiju o rezultatima provedenih analitičkih ispitivanja ako rezultati pokazuju prisutnost farmakološki djelatnih tvari koje nisu odobrene za primjenu kod životinja koje se koriste za proizvodnju hrane ili čije su količine veće od najvećih dopuštenih količina rezidua utvrđenih propisima Unije. Države članice također trebaju Komisiji redovito dostavljati izvješća o svim ispitivanjima koje su provele.

               (11)

               Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,

         DONIJELA JE OVU ODLUKU:
   Članak 1.
   Članci 2., 3. i 4. Odluke 2008/630/EZ zamjenjuju se sljedećim:

      „Članak 2.
      1.   Države članice odobravaju uvoz u Uniju pošiljaka proizvoda pod uvjetom da ih prate rezultati analitičkog ispitivanja provedenog u zemlji podrijetla, kako bi se osiguralo da oni ne predstavljaju opasnost za zdravlje ljudi (‚analitičko ispitivanje’).
      2.   Analitičko ispitivanje mora biti provedeno na službenom uzorku u svrhu otkrivanja prisutnosti rezidua farmakološki djelatnih tvari, kako je navedeno u članku 2. točki (a) Uredbe (EZ) br. 470/2009 Europskog parlamenta i Vijeća (6), a posebno se mora ispitati na prisutnost:

                  —

                  kloramfenikola, tetraciklina, oksitetraciklina, klortetraciklina,

                  —

                  metabolita nitrofurana,

                  —

                  malahitnog zelenila i kristal violeta i njihovih leuko metabolita.

            3.   Odstupajući od stavka 1., države članice odobravaju uvoz pošiljaka proizvoda koje ne prate rezultati analitičkog ispitivanja pod uvjetom da države članice uvoznice osiguraju da se svaka pošiljke podvrgne odgovarajućim pregledima, uključujući analitičko ispitivanje službenog uzorka, po dospijeću na graničnu inspekcijsku postaju na mjestu ulaza u Uniju, kako bi se osiguralo da one ne predstavljaju opasnost za zdravlje ljudi.
      Članak 3.
      Države članice primjenom odgovarajućih planova uzorkovanja osiguravaju uzimanje službenih uzoraka iz najmanje 20 % pošiljaka navedenih u članku 1.
      Ti se službeni uzorci podvrgavaju analitičkim ispitivanjima za otkrivanje prisutnosti rezidua farmakološki djelatnih tvari, kako je navedeno u članku 2. točki (a) Uredbe (EZ) br. 470/2009, a posebno se mora ispitati na prisutnost kloramfenikola, tetraciklina, oksitetraciklina, klortetraciklina i metabolita nitrofurana.
      Članak 4.
      Pošiljke iz kojih su uzeti službeni uzorci prema članku 2. stavku 3. i članku 3. zadržavaju se pod službenim nadzorom nadležnoga tijela države članice uvoznice sve do dovršetka analitičkih ispitivanja.
      Takve se pošiljke smiju staviti na tržište samo ako se rezultatima analitičkih ispitivanja potvrdi da su u skladu s odredbama članka 23. Uredbe (EZ) br. 470/2009.
      Članak 4.a
      Države članice odmah obavješćuju Komisiju o rezultatima analitičkih ispitivanja ako se tim ispitivanjima otkrije prisutnost rezidua bilo koje od farmakološki djelatnih tvari:

                  (a)

                  klasificirane u skladu s člankom 14. stavkom 2. točkama (a), (b) ili (c) Uredbe (EZ) br. 470/2009, u količini koja prelazi najveće dopuštene količine rezidua utvrđene tom Uredbom; ili

                  (b)

                  koja nije klasificirana u skladu s člankom 14. stavkom 2. točkama (a), (b) ili (c) Uredbe (EZ) br. 470/2009.

            O rezultatima tih analitičkih testova Komisiju se izvještava kroz sustav brzog uzbunjivanja uspostavljenog prema članku 50. stavku 1. Uredbe (EZ) br. 178/2002. Država članica uvoznica nije dužna obavijestiti Komisiju o rezultatima takvih ispitivanja kroz sustav brzog uzbunjivanja ako su količine rezidua farmakološki djelatne tvari niže od:

                  i.

                  referentne granice za poduzimanje mjera određene za tu tvar sukladno članku 18. Uredbe (EZ) br. 470/2009; ili

                  ii.

                  najmanje zahtijevane granice učinkovitosti izvedbe metode određene za tu tvar prema članku 4. Odluke Komisije 2002/657/EZ (7).

            Članak 4.b
      Svaka tri mjeseca države članice dostavljaju Komisiji izvješće o rezultatima svih analitičkih ispitivanja koja su provedena tijekom prethodna tri mjeseca na pošiljkama proizvoda iz Bangladeša.
      Ta se izvješća dostavljaju Komisiji tijekom mjeseca koji slijedi nakon svakog tromjesečnog razdoblja, u travnju, srpnju, listopadu i siječnju.

   Članak 2.
   Ova se Odluka primjenjuje od 15. srpnja 2010.
   Članak 3.
   Ova je Odluka upućena državama članicama.

      Sastavljeno u Bruxellesu 12. srpnja 2010.

            Za Komisiju

         John DALLI

            Član Komisije

      (1)  SL L 31, 1.2.2002., str. 1.

      (2)  SL L 125, 23.5.1996., str. 10.

      (3)  SL L 221, 17.8.2002., str. 8.

      (4)  SL L 152, 16.6.2009., str. 11.

      (5)  SL L 205, 1.8.2008., str. 49.


title: Odluka br. 70/2008/EZ Europskog parlamenta i Vijeća od 15. siječnja 2008. o okruženju bez papira za carinu i trgovinu

text:
               02/Sv. 017

               HR

               Službeni list Europske unije

               158

         32008D0070(01)

               L 023/21

               SLUŽBENI LIST EUROPSKE UNIJE

               15.01.2008.

      ODLUKA br. 70/2008/EZ EUROPSKOG PARLAMENTA I VIJEĆA

   od 15. siječnja 2008.
   o okruženju bez papira za carinu i trgovinu
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 95. i 135.,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   u skladu s postupkom utvrđenim člankom 251. Ugovora (2),
   budući da:

               (1)

               Zajednica i države članice obvezale su se, u skladu s Lisabonskom agendom, povećati konkurentnost poduzeća koja posluju u Europi. Sukladno Odluci 2004/387/EZ Europskog parlamenta i Vijeća od 21. travnja 2004. o interoperabilnom pružanju paneuropskih elektroničkih usluga javne vlasti javnim upravama, poduzetnicima i građanima (IDABC) (3), Komisija i države članice trebaju osigurati učinkovite i interoperabilne informacijske i komunikacijske sustave za razmjenu informacija između javnih uprava i građana Zajednice.

               (2)

               Paneuropsko elektroničko djelovanje javne vlasti, kako je predviđeno Odlukom 2004/387/EZ, iziskuje mjere kojima bi se povećala učinkovitost organizacije carinskih kontrola i osigurao nesmetani protok podataka s ciljem učinkovitijeg carinjenja, smanjenja administrativnih opterećenja, pružanja pomoći u suzbijanju prijevara, organiziranog kriminaliteta i terorizma, zaštite fiskalnih interesa, intelektualnog vlasništva i kulturnog naslijeđa, povećanja sigurnosti robe i međunarodne trgovine te poboljšanja zaštite zdravlja i okoliša. Zbog toga je od presudne važnosti osigurati informacijsku i komunikacijsku tehnologiju (IKT-a) za potrebe carine.

               (3)

               Rezolucijom Vijeća od 5. prosinca 2003. o stvaranju jednostavnog okruženja bez papira za carinu i trgovinu (4) koja se nastavlja na Komunikaciju Komisije o jednostavnom okruženju bez papira za carinu i trgovinu, Komisija se poziva da u bliskoj suradnji s državama članica izradi višegodišnji strateški plan za stvaranje koherentnog i interoperabilnog elektroničkog carinskog okruženja za Zajednicu. Uredbom Vijeća (EEZ) br. 2913/92 od 12. listopada 1992. o Carinskom zakoniku Zajednice (5) nalaže se korištenje tehnika obrade podataka za podnošenje skraćenih deklaracija i elektroničku razmjenu podataka između carinskih tijela, a s ciljem zasnivanja carinskih kontrola na automatiziranim sustavima analize rizika.

               (4)

               Sukladno tome potrebno je utvrditi ciljeve koje treba ispuniti kako bi se stvorilo okruženje bez papira za carinu i trgovinu, kao i strukturu, sredstva i rokove potrebne za njihovo ispunjenje.

               (5)

               Komisija treba provesti ovu Odluku u bliskoj suradnji s državama članicama. Stoga je potrebno definirati odgovarajuće obveze i zadaće uključenih strana i predvidjeti način podjele troškova između Komisije i država članica.

               (6)

               Komisija i države članice trebaju dijeliti odgovornost za komponente Zajednice i nacionalne komponente komunikacijskih sustava i sustava razmjene informacija, u skladu s načelima utvrđenim Odlukom br. 253/2003/EZ Europskog parlamenta i Vijeća od 6. veljače 2003. o usvajanju programa djelovanja za carinu u Zajednici (Carina 2007.) (6), vodeći pritom računa o Odluci br. 2235/2002/EZ Europskog parlamenta i Vijeća od 3. prosinca 2002. o usvajanju programa Zajednice za poboljšanje djelovanja poreznih sustava na unutarnjem tržištu (Program „Fiscalis”, 2003.-2007.) (7).

               (7)

               Kako bi se osigurala usklađenost s ovom Odlukom i dosljednost između različitih sustava koje treba razviti, potrebno je uspostaviti mehanizam praćenja.

               (8)

               Redovita izvješća država članica i Komisije trebaju pružati informacije o napretku provedbe ove Odluke.

               (9)

               Stvaranje okruženja bez papira iziskuje blisku suradnju između Komisije, carinskih tijela i gospodarskih subjekata. Kako bi se ta suradnja olakšala, Skupina za carinsku politiku treba osigurati usklađivanje aktivnosti potrebnih za provedbu ove Odluke. U svim fazama pripreme ovih aktivnosti na državnoj razini i na razini Zajednice treba provesti savjetovanje s gospodarskim subjektima.

               (10)

               Državama pristupnicama i državama kandidatkinjama, u svrhu njihove pripreme za pristupanje, treba omogućiti sudjelovanje u tim aktivnostima.

               (11)

               Budući da države članice ne mogu dostatno ostvariti cilj ove Odluke, to jest stvaranje okruženja bez papira za carinu i trgovinu, nego ga se zbog dosega i učinaka može na bolji način ostvariti na razini Zajednice, Zajednica može usvojiti mjere, u skladu s načelom supsidijarnosti kako je utvrđeno u članku 5. Ugovora. U skladu s načelom proporcionalnosti, kako je utvrđeno u tom članku, ova Odluka ne prelazi ono što je potrebno za ostvarenje tog cilja.

               (12)

               Mjere potrebne za provedbu ove Odluke trebaju se usvojiti u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (8).

               (13)

               Komisiju posebno treba ovlastiti za produljenje rokova utvrđenih u članku 4. stavcima 2., 3. i 5. ove Odluke. Budući da su te mjere općeg područja primjene i namijenjene izmjeni elemenata ove odluke koji nisu ključni,moraju se usvojiti u skladu s regulatornim postupkom s kontrolom kako je predviđeno člankom 5.a Odluke 1999/468/EZ,

         DONIJELI SU OVU ODLUKU:
   Članak 1.
   Elektronički carinski sustavi
   Komisija i države članice uspostavljaju sigurne, integrirane, interoperabilne i dostupne elektroničke carinske sustave za razmjenu podataka sadržanih u carinskim deklaracijama, dokumentima koji prate carinske deklaracije i potvrdama, kao i za razmjenu ostalih relevantnih informacija.
   Komisija i države članice stavljaju na raspolaganje strukturu i sredstva za rad navedenih elektroničkih carinskih sustava.
   Članak 2.
   Ciljevi
   1.   Elektronički carinski sustavi iz članka 1. namijenjeni su ostvarenju sljedećih ciljeva:

               (a)

               olakšavanje uvoznih i izvoznih postupaka;

               (b)

               smanjenje troškova usklađivanja i administrativnih troškova te vremena potrebnog za carinjenje;

               (c)

               usklađivanje zajedničkog postupanja u vezi s provjerom robe;

               (d)

               pružanje pomoći u osiguranju pravilne naplate svih carina i drugih davanja;

               (e)

               osiguranje brzog pružanja i primanja relevantnih informacija u vezi s međunarodnim lancem opskrbe;

               (f)

               omogućavanje nesmetanog protoka podataka između uprava zemalja izvoznica i uvoznica, kao i između carinskih tijela i gospodarskih subjekata, uz mogućnost ponovnog korištenja podataka unesenih u sustav.

         Integracija i razvoj elektroničkih carinskih sustava razmjerni su ciljevima utvrđenim u prvom podstavku.
   2.   Za ostvarenje ciljeva utvrđenih u prvom podstavku stavka 1. potrebna su barem sljedeća sredstva:

               (a)

               usklađena razmjena informacija na temelju međunarodno prihvaćenih modela podataka i oblika poruka;

               (b)

               ponovno osmišljavanje carinskih postupaka i postupaka povezanih s carinom radi optimizacije njihove učinkovitosti i pojednostavljenja te smanjenja troškova usklađivanja s carinskim zakonodavstvom;

               (c)

               široka ponuda elektroničkih carinskih usluga gospodarskim subjektima koja bi tim subjektima omogućila jednaku suradnju s carinskim tijelima svih država članica.

         3.   Za potrebe stavka 1. Zajednica promiče interoperabilnost elektroničkih carinskih sustava s carinskim sustavima trećih zemalja ili međunarodnih organizacija te dostupnost elektroničkih carinskih sustava gospodarskim subjektima u trećim zemljama, s ciljem stvaranja okruženja bez papira na međunarodnoj razini, kada je to predviđeno međunarodnim sporazumima i podložno odgovarajućim financijskim mehanizmima.
   Članak 3.
   Razmjena podataka
   1.   Elektronički carinski sustavi Zajednice i država članica osiguravaju razmjenu podataka između carinskih tijela država članica, kao i između tih tijela i:

               (a)

               gospodarskih subjekata;

               (b)

               Komisije;

               (c)

               ostalih uprava ili službenih agencija uključenih u međunarodno kretanje robe (dalje u tekstu: ostale uprave ili agencije).

         2.   Svako otkrivanje ili dostavljanje podataka u potpunosti je u skladu s važećim odredbama o zaštiti podataka, a posebno s Direktivom 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom protoku takvih podataka (9) te Uredbom (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom protoku takvih podataka (10).
   Članak 4.
   Sustavi, usluge i rokovi
   1.   Države članice u suradnji s Komisijom, a u skladu sa zahtjevima i rokovima predviđenim u važećem zakonodavstvu, vode računa o funkcioniranju sljedećih elektroničkih carinskih sustava:

               (a)

               sustava za uvoz i izvoz koji su interoperabilni s provoznim postupkom i omogućuju nesmetani protok podataka iz jednog carinskog sustava u drugi u čitavoj Zajednici;

               (b)

               sustav identifikacije i registracije za gospodarske subjekte koji je interoperabilan sa sustavom ovlaštenih gospodarskih subjekata i tim gospodarskim subjektima omogućuje jednokratnu registraciju za svaki vid suradnje s carinskim tijelima u čitavoj Zajednici, vodeći pritom računa o postojećim sustavima Zajednice i nacionalnim sustavima;

               (c)

               sustav za postupak izdavanja odobrenja, uključujući postupak obavješćivanja i savjetovanja, upravljanje potvrdama za ovlaštene gospodarske subjekte i unos navedenih potvrda u bazu podataka dostupnu carinskim tijelima.

         2.   Države članice u suradnji s Komisijom do 15. veljače 2011. uspostavljaju zajedničke carinske portale putem kojih se gospodarskim subjektima pružaju informacije potrebne za provedbu carinskih postupaka u svim državama članicama, vodeći pritom računa o tome da su ti portali funkciji.
   3.   Komisija u suradnji s državama članicama do 15. veljače 2013. uspostavlja okruženje integrirane carinske tarife koje bi omogućilo povezivanje s ostalim sustavima u Komisiji i državama članicama povezanih s uvozom i izvozom, vodeći pritom računa o tome da se ono primjenjuje u praksi.
   4.   Komisija u partnerstvu s državama članicama u Skupini za carinsku politiku do 15. veljače 2011. ocjenjuje zajedničke funkcionalne specifikacije za:

               (a)

               okvir za jedinstvene pristupne točke koje bi gospodarskim subjektima omogućile korištenje jednog sučelja za podnošenje elektroničke carinske deklaracije, čak i kada se carinski postupak provodi u drugoj državi članici;

               (b)

               elektronička sučelja za gospodarske subjekte koja bi im omogućila obavljanje svih poslova vezanih uz carinu s carinskim tijelima one države članice u kojoj imaju poslovni nastan, čak i kada u njima sudjeluje nekoliko država članica; i

               (c)

               usluge „single window” koje bi omogućile nesmetani protok podataka između gospodarskih subjekata i carinskih tijela, između carinskih tijela i Komisije te između carinskih tijela i ostalih uprava ili agencija, a gospodarskim subjektima omogućile da carinskim tijelima podnesu sve informacije potrebne za uvozno ili izvozno carinjenje, uključujući informacije utvrđene necarinskim zakonodavstvom.

         5.   U roku od tri godine od pozitivne ocjene zajedničkih funkcionalnih specifikacija iz stavka 4. točaka (a) i (b) države članice u suradnji s Komisijom nastoje uspostaviti okvir za jedinstvene pristupne točke i elektronička sučelja, vodeći računa o njihovom radu.
   6.   Države članice i Komisija nastoje stvoriti okvir usluga „single-window” i primijeniti ga u praksi. Ocjenu napretka ostvarenog u ovom području treba navesti u izvješćima iz članka 12.
   7.   Zajednica i države članice vode računa o pravilnom održavanju i potrebnom poboljšanju sustava i usluga iz ovog članka.
   Članak 5.
   Komponente i nadležnosti
   1.   Elektronički carinski sustavi sastoje se od komponenti Zajednice i nacionalnih komponenti.
   2.   Komponente Zajednice elektroničkih carinskih sustava posebno obuhvaćaju sljedeće:

               (a)

               studije izvedivosti vezane uz sustave i zajedničke funkcionalne i tehničke sistemske sustava;

               (b)

               zajedničke proizvode i usluge, uključujući potrebne zajedničke referentne sustave za carinske informacije i informacije koje se tiču carine;

               (c)

               usluge Zajedničke komunikacijske mreže i Zajedničkog sistemskog sučelja (CCN/CSI) za države članice;

               (d)

               poslove usklađivanja koje obavljaju države članice i Komisija prilikom implementacije i rada elektroničkih carinskih sustava unutar zajedničke domene Zajednice;

               (e)

               poslove usklađivanja koje obavlja Komisija prilikom implementacije i rada elektroničkih carinskih sustava unutar vanjske domene Zajednice, osim usluga namijenjenih ispunjenju nacionalnih zahtjeva.

         3.   Nacionalne komponente elektroničkih carinskih sustava posebno obuhvaćaju sljedeće:

               (a)

               nacionalne funkcionalne i tehničke sistemske specifikacije;

               (b)

               nacionalne sustave, uključujući baze podataka;

               (c)

               mrežne veze između carinskih tijela i gospodarskih subjekata te između carinskih tijela i ostalih uprava ili agencija unutar iste države članice;

               (d)

               softver ili opremu koju država članica smatra potrebnom kako bi osigurala sveobuhvatno korištenje sustava.

         Članak 6.
   Zadaće Komisije
   Komisija posebno osigurava sljedeće:

               (a)

               usklađivanje uspostave komponenti Zajednice, ispitivanja njihove usklađenosti, implementacije, rada i podrške vezano uz elektroničke carinske sustave;

               (b)

               usklađivanje sustava i usluga predviđenih ovom Odlukom s drugim relevantnim projektima vezanim uz elektroničko djelovanje javne vlasti na razini Zajednice;

               (c)

               ispunjenje zadaća koje su joj dodijeljene u skladu s višegodišnjim strateškim planom predviđenim u članku 8. stavku 2.;

               (d)

               usklađivanje razvoja komponenti Zajednice i nacionalnih komponenti u svrhu sinkronizirane provedbe projekata;

               (e)

               usklađivanje usluga elektroničke carine i usluga „single windows” na razini Zajednice radi njihovog promicanja i provedbe na nacionalnoj razini;

               (f)

               usklađivanje potreba za osposobljavanjem.

         Članak 7.
   Zadaće država članica
   1.   Države članice posebno osiguravaju sljedeće:

               (a)

               usklađivanje uspostave nacionalnih komponenti, ispitivanja njihove usklađenosti, implementacije, rada i podrške vezano uz elektroničke carinske sustave;

               (b)

               usklađivanje sustava i usluga predviđenih ovom Odlukom s drugim relevantnim projektima vezanim uz elektroničke usluge javne vlasti na nacionalnoj razini;

               (c)

               ispunjenje zadaća koje su im dodijeljene u skladu s višegodišnjim strateškim planom predviđenim u članku 8. stavku 2.;

               (d)

               redovito obavješćivanje Komisije o mjerama poduzetim kako bi se njihovim tijelima ili gospodarskim subjektima omogućilo sveobuhvatno korištenje elektroničkih carinskih sustava;

               (e)

               promicanje i implementaciju usluga elektroničke carine i usluga „single window” na nacionalnoj razini;

               (f)

               potrebno osposobljavanje carinskih službenika i drugih nadležnih službenika.

         2.   Države članice procjenjuju potrebe u pogledu ljudskih, proračunskih i tehničkih resursa kako bi postupile u skladu s člankom 4. i s višegodišnjim strateškim planom predviđenim u članku 8. stavku 2. i svake godine o njima obavješćuju Komisiju.
   3.   Ako postoji rizik da bi neka radnja vezana uz uspostavu ili rad elektroničkih carinskih sustava koju je predvidjela država članica mogla ugroziti cjelokupnu interoperabilnost ili funkcioniranje tih sustava, ta država članica prije poduzimanja takve radnje o tome obavješćuje Komisiju.
   Članak 8.
   Strategija i usklađivanje
   1.   Komisija u partnerstvu s državama članicama u Skupini za carinsku politiku osigurava sljedeće:

               (a)

               utvrđivanje strategija, potrebnih resursa i razvojnih faza;

               (b)

               usklađivanje svih aktivnosti vezanih uz elektroničku carinu kako bi se osiguralo da se resursi, uključujući one koji se već koriste na nacionalnoj razini i na razini Zajednice, koriste na najbolji i najučinkovitiji način;

               (c)

               usklađivanje pravnih i operativnih aspekata te aspekata vezanih uz osposobljavanje i razvoj IT-a, kao i pružanje informacija carinskim tijelima i gospodarskim subjektima u vezi s tim aspektima;

               (d)

               usklađivanje provedbenih aktivnosti svih uključenih strana;

               (e)

               poštovanje rokova određenih u članku 4. od strane uključenih strana.

         2.   Komisija u partnerstvu s državama članicama u Skupini za carinsku politiku izrađuje i ažurira višegodišnji strateški plan kojim se dodjeljuju zadaće Komisiji i državama članicama.
   Članak 9.
   Resursi
   1.   Zajednica u skladu s člankom 4 stavlja na raspolaganje ljudske, proračunske i tehničke resurse potrebne za komponente Zajednice, za potrebe uspostave, rada i poboljšanja elektroničkih carinskih sustava.
   2.   Države članice u skladu s člankom 4 stavljaju na raspolaganje ljudske, proračunske i tehničke resurse potrebne za nacionalne komponente, za potrebe uspostave, rada i poboljšanja elektroničkih carinskih sustava.
   Članak 10.
   Financijske odredbe
   1.   Ne dovodeći u pitanje troškove koje snose treće zemlje ili međunarodne organizacije u okviru članka 2. stavka 3., troškove vezane za provedbu ove Odluke dijele Zajednica i države članice u skladu s odredbama stavaka 2. i 3. ovog članka.
   2.   Zajednica u skladu s programom Carina 2007., utvrđenim Odlukom br. 253/2003/EZ i svakim programom koji se na njega nastavlja, snosi troškove dizajniranja, nabave, instalacije, rada i održavanja komponenti Zajednice iz članka 5. stavka 2.
   3.   Države članice snose troškove uspostave i rada nacionalnih komponenti iz članka 5. stavka 3., uključujući sučelja s drugim upravama ili agencijama i gospodarskim subjektima.
   4.   Države članice u svrhu smanjenja troškova jačaju međusobnu suradnju osmišljavanjem modela podjele troškova i zajedničkih rješenja.
   Članak 11.
   Praćenje
   1.   Komisija poduzima sve potrebne korake kako bi provjerila provode li se mjere financirane iz proračuna Zajednice u skladu s ovom Odlukom i jesu li dobiveni rezultati u skladu s ciljevima navedenim u članku 2. stavku 1 prvom podstavku.
   2.   Komisija u partnerstvu s državama članicama u Skupini za carinsku politiku redovito prati napredak svake države članice i Komisije u vezi s usklađenosti s člankom 4., kako bi utvrdila jesu li ciljevi utvrđeni u članku 2. stavku 1. prvom podstavku ostvareni i kako se može poboljšati učinkovitost aktivnosti vezanih za implementaciju elektroničkih carinskih sustava.
   Članak 12.
   Izvješća
   1.   Države članice redovito izvješćuju Komisiju o svom napretku u svakoj zadaći koja im je dodijeljena u skladu s višegodišnjim strateškim planom iz članka 8. stavka 2. Komisiju obavješćuju o ostvarenju svake od navedenih zadaća.
   2.   Najkasnije 31. ožujka svake godine države članice Komisiji podnose godišnje izvješće o napretku koje obuhvaća razdoblje od 1. siječnja do 31. prosinca prethodne godine. Ta godišnja izvješća temelje se na obrascu koji je utvrdila Komisija u partnerstvu s državama članicama u Skupini za carinsku politiku.
   3.   Najkasnije 30. lipnja svake godine Komisija na temelju godišnjih izvješća iz stavka 2. izrađuje konsolidirano izvješće u kojem se ocjenjuje napredak koji su ostvarile države članice i Komisija, posebno u vezi s usklađenosti s člankom 4., kao i moguće potrebe za produljenjem rokova utvrđenih u članku 4. stavcima 2., 3. i 5. te ga predaje svim uključenim stranama i Skupini za carinsku politiku na daljnje razmatranje.
   4.   Pored toga, konsolidirano izvješće iz stavka 3. sadrži rezultate posjeta u svrhu praćenja provedbe navedenih mjera. Također sadrži rezultate ostalih provjera, a u njemu se mogu utvrditi i metode i kriteriji za kasnije procjene, posebno procjenu opsega interoperabilnosti elektroničkih carinskih sustava i načina njihovog funkcioniranja.
   Članak 13.
   Savjetovanje s gospodarskim subjektima
   Komisija i države članice se redovito, u svim fazama pripreme, razvoja i implementacije sustava i usluga predviđenih u članku 4., savjetuju s gospodarskim subjektima.
   Komisija i države članice redovito uspostavljaju mehanizam savjetovanja koji bi okupljao reprezentativni odabir gospodarskih subjekata.
   Članak 14.
   Pristupanje država kandidatkinja
   Komisija obavješćuje države priznate kao države pristupnice ili države kandidatkinje o pripremi, razvoju i implementaciji sustava i usluga predviđenih u članku 4. te im omogućuje sudjelovanje u tim aktivnostima.
   Članak 15.
   Provedbene mjere
   Produljenja rokova utvrđenih u članku 4. stavcima 2., 3. i 5. usvajaju se u skladu s regulatornim postupkom s kontrolom iz članka 16. stavka 2.
   Članak 16.
   Odbor
   1.   Komisiji pomaže Odbor za carinski zakonik.
   2.   Prilikom pozivanja na ovaj stavak primjenjuje se članak 5.a stavak od 1. do 4. i članak 7. Odluke 1999/468/EZ, vodeći pritom računa o odredbama njezinog članka 8.
   Članak 17.
   Stupanje na snagu
   Ova Odluka stupa na snagu dvadesetog dana od dana objave u Službenom listu Europske unije.
   Članak 18.
   Adresati
   Ova je Odluka upućena državama članicama.

      Sastavljeno u Strasbourgu 15. siječnja 2008.

            Za Europski parlament

            Predsjednik

         H.-G. PÖTTERING

            Za Vijeće

            Predsjednik

         J. LENARČIČ

      (1)  SL C 318, 23.12.2006., str. 47.

      (2)  Mišljenje Europskog parlamenta od 12. prosinca 2006. (SL C 317 E, 23.12.2006., str. 74.), Zajedničko stajalište Vijeća od 23. srpnja 2007. (SL C 242 E, 16.10.2007., str. 1.) i Stajalište Europskog parlamenta od 11. prosinca 2007. (još nije objavljeno u Službenom listu).

      (3)  SL L 144, 30.4.2004., str. 65., kako je ispravljeno u SL L 181, 18.5.2004., str. 25.

      (4)  SL C 305, 16.12.2003., str. 1.

      (5)  SL L 302, 19.10.1992., str. 1. Uredba kako je zadnje izmijenjena Uredbom (EZ) br. 1791/2006 (SL L 363, 20.12.2006., str. 1.).

      (6)  SL L 36, 12.2.2003., str. 1. Odluka kako je izmijenjena Odlukom br. 787/2004/EZ (SL L 138, 30.4.2004., str. 12.).

      (7)  SL L 341, 17.12.2002., str. 1. Odluka kako je izmijenjena Uredbom Vijeća (EZ) br. 885/2004 (SL L 168, 1.5.2004., str. 1.).

      (8)  SL L 184, 17.7.1999., str. 23. Odluka kako je izmijenjena Odlukom 2006/512/EZ (SL L 200, 22.7.2006., str. 11.).

      (9)  SL L 281, 23.11.1995., str. 31. Direktiva kako je izmijenjena Uredbom (EZ) br. 1882/2003 (SL L 284, 31.10.2003., str. 1.).

      (10)  SL L 8, 12.1.2001., str. 1.


Odluka Komisije od 08/07/2014 u kojoj se određuje koncentracija kompatibilna sa zajedničkim tržištem (Predmet br. COMP/M.7287 - CD&R FUND IX / MAUSER) prema Uredbi Vijeća (EZ) br. 139/2004 (Samo je engleski tekst vjerodostojan)